b'\n_START_ARTICLE_\nFuglevad M\xc3\xb8lle\n_START_PARAGRAPH_\nFulgevad M\xc3\xb8lle er en m\xc3\xb8lle (f\xc3\xb8rst vand-, siden vindm\xc3\xb8lle) ved M\xc3\xb8lle\xc3\xa5en.\n_START_SECTION_\nFra middelalder til slutningen af 1700-tallet\n_START_PARAGRAPH_\nDen tidligste skriftlige henvisning til m\xc3\xb8llen stammer fra et skatteudskrivningsdokument fra 1492. Derefter er der adskillige kilder fra det tidlige 1600-tal som n\xc3\xa6vner m\xc3\xb8llen. Navnet stavedes ofte Folevad, og "fole" (r\xc3\xa5dden, uren eller stinkende) hentyder sandsynligvis til den r\xc3\xa5dne lugt af blade som har samlet sig i \xc3\xa5en omkring et vadested._NEWLINE_Kronens ejerskab af m\xc3\xb8llen kan spores tilbage til den tidlige middelalder. I 1629 fik den k\xc3\xb8benhavnske stork\xc3\xb8bmand Johan B\xc3\xb6cker van Delden m\xc3\xb8llen i arvef\xc3\xa6ste. Van Delden havde desuden overtaget Brede M\xc3\xb8lle og Stampen, men han gik fallit i 1633, og Fuglevad M\xc3\xb8lle blev sammen med Brede overtaget af k\xc3\xb8bmanden Henrik Rosenmeyer. I 1668 blev kobbersmeden Henrik Ehm ejer af m\xc3\xb8llen, der s\xc3\xa5ledes m\xc3\xa5 have k\xc3\xb8bt den af kronen. 1683 ses Laurs Hansen M\xc3\xb8ller som ejer og bruger af m\xc3\xb8llen; en del af jorden var dog forpagtet ud til ham af overn\xc3\xa6vnte Henrik Ehm, som p\xc3\xa5 dette tidspunkt var blevet assessor i K\xc3\xb8benhavn. Tilliggende til m\xc3\xb8llen var M\xc3\xb8lletorp, som senere blev til Sorgenfri._NEWLINE_En Martinus N\xc3\xbcrnberg k\xc3\xb8bte m\xc3\xb8llen i slutningen af 1600-tallet og s\xc3\xb8nnen Laurids N\xc3\xbcrnberg overtog den i 1734. Han oprettede et le- og slibev\xc3\xa6rk p\xc3\xa5 Fuglevad, og dette blev i 1753 overtaget af det interessentskab som ogs\xc3\xa5 ejede Brede og Nym\xc3\xb8lle, og Fuglevad var s\xc3\xa5ledes filial af Brede kobberv\xc3\xa6rk.\n_START_SECTION_\nNyere tid\n_START_PARAGRAPH_\nI 1802 k\xc3\xb8bte m\xc3\xb8ller J\xc3\xb8rgen Christian Lund Fuglevad M\xc3\xb8lle. Efter hans d\xc3\xb8d i 1818 fortsatte hans enke m\xc3\xb8llen, indtil den i 1828 overgik til Johan J\xc3\xb8rgen Lund. P\xc3\xa5 grund af problemer med at f\xc3\xa5 tilf\xc3\xb8rt tilstr\xc3\xa6kkeligt med vand til m\xc3\xb8llen, opf\xc3\xb8rte J.J. Lund i 1832 en vindm\xc3\xb8lle efter hollandsk forbillede p\xc3\xa5 toppen af skr\xc3\xa6nten vest for vandm\xc3\xb8llen._NEWLINE_1862 overtog Carl Tommerup, som var gift med J.J. Lunds \xc3\xa6ldste datter Sophie Amalie, m\xc3\xb8llen, og han solgte den i 1872 til papirfabrikanterne fra Strandm\xc3\xb8llen J.C. Drewsen & S\xc3\xb8nner, som vidersolgte den i 1873 til Ludvig Gudmann. Inden dette salg havde J.C. Drewsen & S\xc3\xb8nner f\xc3\xa5et indf\xc3\xb8rt klausul om at der ikke m\xc3\xa5tte foreg\xc3\xa5 papirproduktion p\xc3\xa5 Fuglevad M\xc3\xb8lle. Gudmann opf\xc3\xb8rte i samarbejde med G.F. Hamann i 1874 en ny m\xc3\xb8llebygning med indbygget turbine, og indrettede en kunstl\xc3\xa6derfabrik. Bygningen er den endnu eksisterende Fuglevad M\xc3\xb8lle._NEWLINE_Fabrikant William Salmonsen k\xc3\xb8bte i 1883 hele anl\xc3\xa6gget, som p\xc3\xa5 dav\xc3\xa6rende tidspunkt ogs\xc3\xa5 ejede Brede M\xc3\xb8lle. De f\xc3\xb8lgende \xc3\xa5r udskiftedes det ene sm\xc3\xa5industrielle erhverv med det andet i m\xc3\xb8llen, indtil den i 1928 blev k\xc3\xb8bt af Lyngby-Taarb\xc3\xa6k Kommune. Den overgik i 1960 til Nationalmuseet._NEWLINE_T\xc3\xa6t p\xc3\xa5 m\xc3\xb8llen opf\xc3\xb8rte Ludvig Gudmann m\xc3\xb8llehuset "Villa Folevad". Villaen blev i 1930 k\xc3\xb8bt af Lyngby Sogn og overgivet til et b\xc3\xb8rnehjem, men blev omkring 1950 til privat beboelse. I 1960\'erne k\xc3\xb8btes den af Nationalmuseet, som i 2005 p\xc3\xa5 grund af nedsk\xc3\xa6ringer i budgettet blev tvunget til at afh\xc3\xa6nde den._NEWLINE_I starten af 1900-tallet blev driften p\xc3\xa5 m\xc3\xb8llen stoppet, og den begyndte at forfalde. Men i mellemtiden havde Bernhard Olsen \xc3\xa5bnet det senere Frilandsmuseum, p\xc3\xa5 en grund der ligger lige op til Fuglevad. P\xc3\xa5 grund af eventuel brandfare blev det besluttet at rive m\xc3\xb8llen ned, men fabrikant Georg Binder ans\xc3\xa5 den for et vartegn, og han k\xc3\xb8bte derfor m\xc3\xb8llen og satte den i stand. Den blev overgivet til Dansk Landbrugsmuseum, og i 1937 overgivet til Frilandsmuseet. M\xc3\xb8llen st\xc3\xa5r i dag stadig p\xc3\xa5 sin plads hvor den blev opf\xc3\xb8rt i 1832.'